
ส่วนราชการ  กองคลัง องค์การบริหารส่วนตำบล.......... อำเภอ.......... จังหวัด..........
ที่  ........../..........	วันที่  .......... ........................ ๒๕๖๙
เรื่อง  เสนอความเห็นกรณีผู้รับจ้างขอเงินเพิ่มค่างานก่อสร้างตามสัญญาแบบปรับราคาได้ (ค่า K) และขอรับความช่วยเหลือตามหนังสือสำนักงบประมาณ ที่ นร ๐๗๑๙.๑/ว ๒๓๓
เรียน  นายกองค์การบริหารส่วนตำบล..........
๑. ต้นเรื่อง
ห้างหุ้นส่วนจำกัด ..........(ชื่อผู้รับจ้าง).......... คู่สัญญาตามสัญญาจ้างเลขที่ ........../๒๕๖๙ ลงวันที่ ๑๕ มกราคม ๒๕๖๙ โครงการก่อสร้างถนนคอนกรีตเสริมเหล็ก สายบ้าน.......... หมู่ที่ .......... กว้าง ๕.๐๐ เมตร ยาว ๑,๖๒๐.๐๐ เมตร หนา ๐.๑๕ เมตร ค่าจ้างเป็นเงิน ๔,๘๖๐,๐๐๐.๐๐ บาท มีหนังสือลงวันที่ ๓ กันยายน ๒๕๖๙ ขอให้คำนวณเงินเพิ่มค่างานก่อสร้างตามสัญญาแบบปรับราคาได้ (ค่า K) และขอรับความช่วยเหลือตามหนังสือสำนักงบประมาณ ที่ นร ๐๗๑๙.๑/ว ๒๓๓ ลงวันที่ ๒๐ สิงหาคม ๒๕๖๙ โดยหักในอัตรา ± ๒% องค์การบริหารส่วนตำบล.......... ลงทะเบียนรับ เลขรับที่ .... เมื่อวันที่ ๓ กันยายน ๒๕๖๙
๒. ข้อเท็จจริง
๒.๑ สัญญาจ้างโดยวิธีประกวดราคาอิเล็กทรอนิกส์ (e-bidding) กำหนดให้ผู้รับจ้างทำงานแล้วเสร็จภายในวันที่ ๑๔ พฤษภาคม ๒๕๖๙ (ระยะเวลาก่อสร้าง ๑๒๐ วัน)
๒.๒ ผู้รับจ้างมีหนังสือส่งมอบงานงวดสุดท้าย ซึ่งองค์การบริหารส่วนตำบล..........ลงทะเบียนรับ เลขรับที่ .... เมื่อวันที่ ๑๒ พฤษภาคม ๒๕๖๙ ก่อนกำหนดตามสัญญา จึงไม่มีกรณีส่งมอบงานล่าช้า
๓. ข้อกฎหมายและหลักเกณฑ์ที่เกี่ยวข้อง
๓.๑ สัญญาจ้างข้อ ..... การปรับราคาค่างานก่อสร้าง ประกอบมติคณะรัฐมนตรี เมื่อวันที่ ๒๒ สิงหาคม ๒๕๓๒ ตามหนังสือสำนักเลขาธิการคณะรัฐมนตรี ที่ นร ๐๒๐๓/ว ๑๐๙ ลงวันที่ ๒๔ สิงหาคม ๒๕๓๒ กำหนดว่า การขอเงินเพิ่มค่างานก่อสร้างตามสัญญาแบบปรับราคาได้ เป็นหน้าที่ของผู้รับจ้างที่จะต้องเรียกร้องภายในกำหนด ๙๐ วัน นับตั้งแต่วันที่ได้ส่งมอบงานงวดสุดท้าย หากพ้นกำหนดนี้แล้ว ผู้รับจ้างไม่มีสิทธิเรียกร้องเงินเพิ่มค่างานก่อสร้างอีกต่อไป
๓.๒ มติคณะรัฐมนตรีเมื่อวันที่ ๑๙ พฤษภาคม ๒๕๖๙ (หนังสือสำนักเลขาธิการคณะรัฐมนตรี ด่วนที่สุด ที่ นร ๐๕๐๕/ว ๒๒๐ ลงวันที่ ๒๑ พฤษภาคม ๒๕๖๙) และหนังสือสำนักงบประมาณ ด่วนที่สุด ที่ นร ๐๗๑๙.๑/ว ๑๙๐ ลงวันที่ ๒๘ พฤษภาคม ๒๕๖๙ ผ่อนผันวิธีการคำนวณเงินชดเชยค่างานก่อสร้างเป็นการชั่วคราว โดยให้หักในอัตรา ± ๒% สำหรับงวดงานที่ส่งมอบระหว่างวันที่ ๒๘ กุมภาพันธ์ ๒๕๖๙ ถึงวันที่ ๓๐ กันยายน ๒๕๖๙ และให้ใช้ดัชนีราคา ณ เดือนที่หัวหน้าหน่วยงานของรัฐให้ความเห็นชอบราคากลาง เฉพาะสัญญาที่ลงนามตั้งแต่วันที่ ๒๘ กุมภาพันธ์ ๒๕๖๙ ถึงวันที่ ๓๐ กันยายน ๒๕๖๙
๓.๓ หนังสือสำนักงบประมาณ ด่วนที่สุด ที่ นร ๐๗๑๙.๑/ว ๒๓๓ ลงวันที่ ๒๐ สิงหาคม ๒๕๖๙ ข้อ ๑ กำหนดให้ผู้รับจ้างที่ประสงค์จะขอรับความช่วยเหลือตามมาตรการ ยื่นหนังสือภายใน ๙๐ วัน นับถัดจากวันที่ ๓๐ กันยายน ๒๕๖๙ หากพ้นกำหนดถือว่าสละสิทธิ และให้ปฏิบัติตามเงื่อนไขเดิมที่ระบุไว้ในสัญญาจ้าง ข้อ ๒ กำหนดว่า กรณียังมิได้ขอรับเงินชดเชยในอัตรา ± ๔% ให้ยื่นขอในอัตรา ± ๒% และ ± ๔% ไปในคราวเดียวกัน
๓.๔ สัญญามีวงเงินไม่เกิน ๕๐ ล้านบาท หัวหน้าหน่วยงานของรัฐเป็นผู้มีอำนาจพิจารณาอนุมัติการจ่ายเงินเพิ่มหรือเรียกเงินคืนค่างานก่อสร้าง ตามมติคณะรัฐมนตรี เมื่อวันที่ ๕ มิถุนายน ๒๕๔๔
๔. ข้อพิจารณา
๔.๑ กำหนด ๙๐ วัน ตามข้อ ๓.๑ นับตั้งแต่วันถัดจากวันที่ส่งมอบงานงวดสุดท้าย คือวันที่ ๑๓ พฤษภาคม ๒๕๖๙ ครบกำหนดวันที่ ๑๐ สิงหาคม ๒๕๖๙ มิใช่นับจากวันครบกำหนดตามสัญญา
๔.๒ องค์การบริหารส่วนตำบล..........ได้รับหนังสือขอเงินเพิ่มค่างานเมื่อวันที่ ๓ กันยายน ๒๕๖๙ ซึ่งพ้นกำหนดแล้ว ๒๔ วัน ผู้รับจ้างจึงไม่มีสิทธิเรียกร้องเงินเพิ่มค่างานก่อสร้างตามสัญญาแบบปรับราคาได้
๔.๓ มาตรการผ่อนผันเป็นการผ่อนผันวิธีการคำนวณ มิได้ยกเว้นหรือขยายกำหนดเวลาการเรียกร้องตามสัญญา ส่วนกำหนดเวลาตามหนังสือ ว ๒๓๓ เป็นกำหนดเวลาสำหรับการขอรับความช่วยเหลือตามมาตรการ และหนังสือดังกล่าวให้ปฏิบัติตามเงื่อนไขเดิมในสัญญาจ้าง ไม่มีข้อความใดให้ขยายหรือเริ่มนับกำหนด ๙๐ วันตามสัญญาใหม่ หรือฟื้นสิทธิที่สิ้นสุดไปแล้ว การขอในอัตรา ± ๒% และ ± ๔% ไปในคราวเดียวกันตามข้อ ๒ ของหนังสือ ว ๒๓๓ จึงใช้กับผู้รับจ้างที่ยังมีสิทธิตามสัญญาอยู่ เมื่อสิทธิตามสัญญาสิ้นสุดลงแล้ว จึงไม่มีฐานสิทธิที่จะนำมาคำนวณตามมาตรการผ่อนผันได้
๔.๔ มติคณะรัฐมนตรีและหนังสือ ว ๑๙๐ แจ้งเวียนตั้งแต่เดือนพฤษภาคม ๒๕๖๙ ก่อนสิทธิตามสัญญาของผู้รับจ้างสิ้นสุด (วันที่ ๑๐ สิงหาคม ๒๕๖๙) ผู้รับจ้างจึงมีโอกาสยื่นขอได้ภายในกำหนด แต่มิได้ยื่น
๔.๕ สัญญานี้ลงนามเมื่อวันที่ ๑๕ มกราคม ๒๕๖๙ ก่อนวันที่ ๒๘ กุมภาพันธ์ ๒๕๖๙ จึงไม่อยู่ในเงื่อนไขการเปลี่ยนเดือนฐานของดัชนีราคาตามข้อ ๓.๒
๔.๖ การจ่ายเงินเพิ่มค่างานให้แก่ผู้รับจ้างซึ่งสิทธิเรียกร้องตามสัญญาสิ้นสุดแล้ว อาจเป็นการเบิกจ่ายเงินโดยไม่มีสิทธิตามสัญญาและหลักเกณฑ์ ทำให้หน่วยงานเสียหาย ผู้อนุมัติและผู้เกี่ยวข้องในการเบิกจ่ายอาจต้องรับผิดชดใช้ และอาจถูกทักท้วงเรียกเงินคืนจากการตรวจสอบของสำนักงานการตรวจเงินแผ่นดิน
๕. ข้อเสนอ
๕.๑ เห็นควรแจ้งผู้รับจ้างว่าไม่อาจพิจารณาคำนวณและจ่ายเงินเพิ่มค่างานก่อสร้างตามสัญญาแบบปรับราคาได้ (ค่า K) รวมทั้งเงินช่วยเหลือตามมาตรการผ่อนผันตามมติคณะรัฐมนตรีเมื่อวันที่ ๑๙ พฤษภาคม ๒๕๖๙ เนื่องจากยื่นคำขอพ้นกำหนด ๙๐ วัน นับแต่วันส่งมอบงานงวดสุดท้าย ตามร่างหนังสือที่แนบมาพร้อมนี้
๕.๒ หากผู้บริหารหรือส่วนราชการที่เกี่ยวข้องมีความเห็นแตกต่าง หรือผู้รับจ้างโต้แย้งในประเด็นการใช้สิทธิตามหนังสือ ว ๒๓๓ เห็นควรหารือสำนักงบประมาณให้ได้ข้อยุติเป็นลายลักษณ์อักษรก่อน และยังไม่ควรอนุมัติเบิกจ่ายเงินจนกว่าจะได้รับคำตอบข้อหารือ
จึงเรียนมาเพื่อโปรดพิจารณา หากเห็นชอบโปรดลงนามในหนังสือที่แนบมาพร้อมนี้



(..........................................)
ผู้อำนวยการกองคลัง
ความเห็นปลัดองค์การบริหารส่วนตำบล
..............................................................................................................
..............................................................................................................



(..........................................)
ปลัดองค์การบริหารส่วนตำบล..........
คำสั่งหัวหน้าหน่วยงานของรัฐ
☐ เห็นชอบ และลงนามแล้ว          ☐ ไม่เห็นชอบ เนื่องจาก ......................................................



(..........................................)
นายกองค์การบริหารส่วนตำบล..........

